Document ID: 32014R1342

KOMISIJAS REGULA (ES) Nr. 1342/2014
(2014. gada 17. decembris),
ar kuru groza IV un V pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 850/2004 par noturīgiem organiskajiem piesārņotājiem, ar ko groza Direktīvu 79/117/EEK (1), un jo īpaši tās 7. panta 4. punkta a) apakšpunktu un 5. punktu, 14. panta 2. un 4. punktu,
tā kā:
(1)
Ar Regulu (EK) Nr. 850/2004 Savienības tiesību aktos tiek īstenotas saistības, kas noteiktas Stokholmas Konvencijā par noturīgiem organiskajiem piesārņotājiem (turpmāk “konvencija”), kura Kopienas vārdā apstiprināta ar Padomes Lēmumu 2006/507/EK (2), un 1979. gada Konvencijas par robežšķērsojošo gaisa piesārņošanu lielos attālumos Protokolā par noturīgiem organiskajiem piesārņotājiem (turpmāk “protokols”), kurš Kopienas vārdā apstiprināts ar Padomes Lēmumu 2004/259/EK (3).
(2)
Konvencijas līgumslēdzēju pušu konferences ceturtajā sanāksmē, kas norisinājās 2009. gada 4.-8. maijā, tika nolemts konvencijas pielikumos iekļaut hlordekonu, heksabrombifenilu, heksahlorcikloheksānus, tostarp lindānu, pentahlorbenzolu, tetrabromdifenilēteri, pentabromdifenilēteri, heksabromdifenilēteri un heptabromdifenilēteri (turpmāk “polibromdifenilēteri”), kā arī perfluoroktānsulfoskābi un tās atvasinājumus (turpmāk “PFOS”).
(3)
Ņemot vērā bažas par zinātniskās informācijas pilnīgumu un reprezentativitāti attiecībā uz polibromdifenilēteru un PFOS daudzumiem un koncentrācijām dažādos ražojumos un atkritumos, šīs vielas provizoriski tika iekļautas Regulas (EK) Nr. 850/2004 IV un V pielikumā, nenorādot maksimālās koncentrācijas robežas.
(4)
Tagad ir novērtēti papildu zinātniskie dati par polibromdifenilēteru un PFOS daudzumiem un koncentrācijām dažādos ražojumos un atkritumos. Tāpēc, lai nodrošinātu Regulas (EK) Nr. 850/2004 vienotu piemērošanu un nepieļautu šo vielu nepārtrauktu nonākšanu vidē, bez liekas kavēšanās ir jānosaka maksimālās koncentrācijas robežas šiem noturīgajiem organiskajiem piesārņotājiem.
(5)
Protokola izpildinstitūcija 27. sesijā, kas norisinājās 2009. gada 14.-18. decembrī, nolēma protokolā iekļaut heksahlorbutadiēnu, polihlornaftalīnus un īsās ķēdes hlorparafīnus.
(6)
Konvencijas līgumslēdzēju pušu konferences piektajā sanāksmē, kas norisinājās 2011. gada 25.-29. aprīlī, tika nolemts pievienot endosulfānu to noturīgo organisko piesārņotāju sarakstam, kas ar dažiem izņēmumiem jāizskauž visā pasaulē.
(7)
Ņemot vērā protokola izpildinstitūcijas un Konvencijas līgumslēdzēju pušu konferencē pieņemtos lēmumus, ir jāatjaunina Regulas (EK) Nr. 850/2004 IV un V pielikums, lai tajos iekļautu minētās vielas.
(8)
Tāpēc attiecīgi būtu jāgroza Regula (EK) Nr. 850/2004.
(9)
Lai sniegtu uzņēmumiem un kompetentajām iestādēm pietiekamu laiku pielāgoties šīs regulas jaunajām prasībām, tā būtu jāpiemēro no 2015. gada 18. jūnija.
(10)
Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Eiropas Parlamenta un Padomes Direktīvas 2008/98/EK (4) 39. pantu,
IR PIEŅĒMUSI ŠO REGULU.
1. pants
Regulu (EK) Nr. 850/2004 groza šādi:
1)
IV pielikumu aizstāj ar šīs regulas I pielikuma tekstu;
2)
V pielikumu groza saskaņā ar šīs regulas II pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2015. gada 18. jūnija.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 17. decembrī

Labels: 3
1
20